Alex Tuch

Alex Daniel Tuch (sündinud 1. aprillil 1996 Syracuse'is New Yorgi osariigis) on USA jäähokimängija, kes mängib NHL-i klubis Buffalo Sabres ründajana paremäärel.

Aastatel 2014–2016 mängis ta kaks hooaega Boston College'i jäähokimeeskonnas.

2014. aastal valis Minnesota Wild ta NHL-i draftis 18. valikuna. 2016. aasta aprillis sõlmis ta Wildiga kolmeaastase lepingu. Hooajal 2016–17 asus ta mängima American Hockey League'i klubis Iowa Wild, mis on Minnesota Wildi noorteklubi. NHL-is debüteeris Tuch 4. veebruaril 2017 mängus Vancouver Canucksi vastu.

2017. aasta juunis liitus ta Vegas Golden Knightsiga. 15. oktoobril 2017 toimunud mängus Boston Bruinsi vastu lõi ta oma esimese värava NHL-is. Samal hooajal jõudis ta Golden Knightsiga Stanley karikavõistluste finaali, kus kaotati Washington Capitalsile mängudega 1:4. 2018. aasta oktoobris pikendas Tuch Golden Knightsiga lepingut seitsme aasta võrra."Vegas Golden Knights Sign Forward Alex Tuch To Seven-Year Extension". NHL.com. 19.10.2018. Vaadatud 10.10.2018

2021. aasta juulis tehti talle õlalõikus, mille tõttu jäi ta hooaja 2021–22 algust kõrvale."Golden Knights' Alex Tuch: Out six months after surgery". cbssports.com. 30.7.2021. Vaadatud 30.12.2021

2021. aasta novembris kaubeldi Tuch Golden Knightsist Buffalo Sabresi."Sabres acquire Krebs, Tuch, picks in trade with Vegas for Eichel". nhl.com. 4.11.2021. Vaadatud 30.12.2021

2014. aastal tuli Tuch USA kuni 18-aastaste koondisega omaealiste maailmameistriks.

 Viited 

 Välislingid 
 Alex Tuch NHL.com lehel
 Alex Tuch hockeydb.com lehel

Kategooria:Ameerika Ühendriikide jäähokimängijad
Kategooria:Minnesota Wildi mängijad
Kategooria:Vegas Golden Knightsi mängijad
Kategooria:Buffalo Sabresi mängijad
Kategooria:Sündinud 1996